Ehdotus neuvoston päätökseksi innovatiivisille ja työpaikkoja luoville pienille ja keskisuurille yrityksille (pk-yrityksille) tarkoitetuista rahoitustukitoimenpiteistä - Kasvua ja työllisyyttä koskeva aloite /* KOM/98/0026 lopull. - CNS 98/0024 */



Virallinen lehti nro C 108 , 07/04/1998 s. 0067



Ehdotus neuvoston päätökseksi innovatiivisille ja työpaikkoja luoville pienille ja keskisuurille yrityksille (pk-yrityksille) tarkoitetuista rahoitustukitoimenpiteistä Kasvua ja työllisyyttä koskeva aloite (98/C 108/11) KOM(98) 26 lopull. - 98/0024 (CNS) (Komission esittämä 6 päivänä helmikuuta 1998) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 130 artiklan 3 kohdan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, ottaa huomioon alueiden komitean lausunnon, sekä katsoo, että 1. Amsterdamissa 16 ja 17 päivänä kesäkuuta 1997 kokoontunut Eurooppa-neuvosto kehotti osana työttömyyden vähentämiseksi toteutettavia toimenpiteitä muun muassa Euroopan investointipankkia (EIP) ja Euroopan investointirahastoa (EIR) kehittämään rahoitusjärjestelmän, jonka kautta myönnetään riskipääomaa pk-yritysten korkean teknologian hankkeisiin; näin se tunnusti pk-yritysten, innovaatioiden ja teknologian yhteyden uusiin työpaikkoihin sekä riskipääoman merkityksen työpaikkojen luomisen tukemiselle, 2. työllisyyttä käsitelleessä Eurooppa-neuvoston erityiskokouksessa Luxemburgissa 20 ja 21 päivänä marraskuuta 1997 suhtauduttiin myönteisesti Euroopan parlamentin tekemään kasvua ja työllisyyttä koskevaan aloitteeseen, jossa ehdotettiin työllistämiseen varattujen talousarviomäärärahojen lisäämistä; Eurooppa-neuvosto kehotti komissiota tekemään mahdollisimman pian ehdotuksia uusista rahoitusvälineistä innovatiivisten ja työpaikkoja luovien pk-yritysten tukemiseksi, jotta neuvosto voisi hyväksyä ne nopeasti; näiden uusien välineiden on tuettava EIP:n rahoittamaa ja EIR:n hallinnoimaa Euroopan teknologian rahoitusjärjestelmää (European Technology Facility, ETF) antamalla mahdollisuus riskipääomarahoitukseen, tukemalla pk-yritysten välisten ylikansallisten yhteisyritysten perustamista sekä muodostamalla Euroopan investointirahastoon erityinen vakuusrahasto, jonka kautta helpotetaan pk-yrityksille rahoitusta myöntävien instituutioiden riskinottoa, 3. EIP ja EIR ovat jo perustaneet Euroopan teknologian rahoitusjärjestelmän, jonka kautta myönnetään riskipääomarahoitusta teknologiaan suuntautuneille pk-yrityksille olemassa olevien riskipääomarahastojen välityksellä, 4. neuvosto teki 9 päivänä joulukuuta 1997 päätöksen 97/15/EY kolmannesta monivuotisesta ohjelmasta pienten ja keskisuurten yritysten hyväksi Euroopan unionissa (1), tämän ohjelman tarkoituksena on muun muassa parantaa laina- ja riskipääomarahoituksen saantia, helpottaa erityisten rahoitusvälineiden kehittämistä sekä edistää nopeasti kasvavien pk-yritysten pääomamarkkinoiden kehittymistä, 5. komissio teki 5 päivänä marraskuuta 1997 päätöksen 97/761/EY (2) pk-yrityksille suunnatun kansalliset rajat ylittävien yhteisyritysten perustamiseen tarkoitetun tukimekanismin hyväksymisestä; tämä rahoitukseltaan suppea aloite käynnistettiin kolmannessa monivuotisessa pk-yritysohjelmassa, 6. neuvosto teki 15 päivänä joulukuuta 1994 päätöksen 94/917/EY (3) tutkimusta sekä teknologista kehittämistä ja esittelyä koskevien toimien tulosten levittämistä ja hyödyntämistä koskevasta erityisohjelmasta (1994-1998); siinä säädetään toiminnoista, joilla parannetaan teknologian hyödyntämistä, kehittämistä ja levittämistä koskevien yhteisön järjestelmien rahoitusympäristöä Euroopassa; komissio antoi 25 päivänä marraskuuta 1996 tiedonannon "Ensimmäinen Euroopan innovaatiota koskeva toimintasuunnitelma - Innovaatio kasvun ja työllisyyden palveluksessa" (4), jossa kaavaillaan innovaation rahoituksen helpottamista Euroopassa erityisesti rohkaisemalla investoimista riskipääomaan ja -osakepääomaan, varsinkin käynnistysvaiheen investointeihin ja innovatiivisiin, nopeasti kasvaviin yrityksiin, joissa suurin osa uusista työpaikoista syntyy, ja vahvistamalla Euroopan investointirahaston innovaatioiden tukemiseen suunnattua toimintaa; tämä päätös on pantava täytäntöön mainittujen toimintojen kanssa yhteensovitettuna, 7. riskipääoman puute on erityinen ongelma uusille yrityksille sekä laajentumaan pyrkiville pk-yrityksille ja erityisesti sellaisille pk-yrityksille, jotka hyödyntävät uutta teknologiaa ja innovatiivisia ideoita; tämä riskipääomamarkkinoiden osa-alue ei Euroopassa ole riittävän kehittynyt ja siihen sisältyvät suurimmat riskit, jotka saattavat johtaa suuriin tappioihin; julkisen sektorin määrätietoinen osallistuminen kannustaa yksityisen sektorin toimijoita tekemään jatkoinvestointeja toiminnan alkuvaiheessa oleviin tai kasvaviin pk-yrityksiin, 8. pk-yrityksillä on usein vaikeuksia saada rahoitusta pankeista ylikansallisten yhteisyritysten kehittämiseen niiden rahoituslaitokselle suuremman riskin takia; kehittämällä yhteisön pk-yritysten välisiä yhteisyrityksiä voidaan hyödyntää paremmin sisämarkkinoiden mahdollisuuksia, edistää investointeja ja kaupankäyntiä sekä vaikuttaa myönteisesti työllisyyteen ja talouskasvuun; lainat ja tuet ovat soveliaimmat toimenpiteet, joiden avulla pk-yritykset voivat voittaa ylikansallisten yhteisyritysten perustamiseen liittyvät taloudelliset vaikeudet, 9. pankkilainat ovat pk-yrityksille tärkeä ulkoinen rahoituslähde; lainarahoituksen saaminen on pk-yrityksille vaikeaa, sillä pankit ovat usein haluttomia myöntämään sitä niille; pk-yrityksille myönnetään lainaa usein ainoastaan aineellisia vakuuksia vastaan; lainatakaukset ovat edullinen väline, joka helpottaa lainan saantia; sekä aineelliset että aineettomat investoinnit on hyväksyttävä ohjelmaan; takauksilla on mahdollista saavuttaa merkittäviä kerrannaisvaikutuksia, 10. tämä päätös on oikeusperustana erityistoimenpiteille, joilla täydennetään muita yhteisön toimenpiteitä ja joita ei voida paremmin toteuttaa jäsenvaltioiden tasolla; siten ne ovat toissijaisuusperiaatteen mukaisia; päätös rajoitetaan vähimpään, mikä on tarpeen sen tavoitteiden saavuttamiseksi eikä sillä ylitetä sitä, mikä on tarpeen tätä varten ja se sen vuoksi on suhteellisuusperiaatteen mukainen, 11. komission suosituksen 96/280/EY (5) pk-yritysten määritelmää olisi sovellettava tämän päätöksen täytäntöönpanossa, 12. EIR perustettiin kesäkuussa 1994 edistämään yhteisön tavoitteita kannustamalla investointeja Euroopan laajuisiin verkkoihin ja pk-yrityksiin; yhteisöstä tuli rahaston jäsen neuvoston päätöksellä 94/375/EY (6), rahastolla on ohjesääntönsä mukaisesti valtuudet antaa lainatakauksia ja tehdä oman pääoman investointeja, 13. EIR on osoittanut haluavansa osallistua Euroopan teknologian rahoitusjärjestelmään perustuvan käynnistysjärjestelmän ja pk-yritysten takausjärjestelmän toteuttamiseen, 14. komissio hallinnoi eurooppalaista yhteisyritystä koskevaa järjestelmää (Joint European Venture) komission päätöksen 97/761/EY mukaisesti, ja 15. EIP:n ja EIR:n rahoittamat toimenpiteet eivät kuulu perustamissopimuksen valtiontukea koskevien määräyksien soveltamisalaan; jos näillä toimenpiteillä on tukea saaviin pk-yrityksiin samankaltaisia vaikutuksia kuin valtiontuella, niissä on otettava huomioon vastaavan valtiontuen soveltuvuudesta yhteismarkkinoille vahvistetut rajoitukset ja edellytykset, ON PÄÄTTÄNYT SEURAAVAA: 1 artikla Ohjelman tavoite Perustetaan ohjelma rahoitustuesta innovatiivisille ja työpaikkoja luoville pienille ja keskisuurille yrityksille (pk-yritykset), jäljempänä `ohjelma`, jonka tarkoituksena on helpottaa innovatiivisten, komission suosituksen 96/280/EY määritelmän mukaisten pienten ja keskisuurten yritysten perustamista ja kasvua tukemalla niiden investointitoimintaa lisäämällä rahoitusmahdollisuuksia ja edistämällä siten työpaikkojen luomista. 2 artikla Ohjelman kuvaus Ohjelma rahoitustuesta innovatiivisille ja työpaikkoja luoville pienille ja keskisuurille yrityksille koostuu kolmesta toisiaan täydentävästä järjestelmästä, jotka ovat Euroopan investointirahaston (EIR) hallinnoima riskipääomaohjelma (`ETF-käynnistysohjelma`), komission hallinnoima pk-yritysten ylikansallisten yhteisyritysten perustamiseen Euroopan unionissa tarkoitettu rahoitukseen osallistuminen (`eurooppalainen yhteisyritys`) sekä EIR:n hallinnoima takausjärjestelmä (`pk-yritysten takausjärjestelmä`). 3 artikla ETF-käynnistysjärjestelmä 1. Yhteisö osallistuu pk-yritysten riskipääoman rahoitukseen pääasiassa niiden perustamisvaiheessa ja toiminnan alkuvaiheessa ja/tai innovatiivisten pk-yritysten osalta investoimalla soveliaisiin erikoistuneisiin riskipääomarahastoihin, erityisesti pienehköihin tai äskettäin perustettuihin rahastoihin, alueellisesti toimiviin rahastoihin tai tiettyihin teknologioihin tai toimialoihin keskittyneisiin rahastoihin, tai tutkimuksen ja kehityksen tuloksien hyödyntämistä rahoittaviin riskipääomarahastoihin taikka riskipääomarahastoihin, jotka liittyvät tiede- ja tutkimuskeskuksiin. 2. EIR valitsee ja tekee riskipääomarahastoihin suuntautuvat investoinnit sekä ohjaa niitä. Käynnistysjärjestelmän toteuttamiseen liittyvistä yksityiskohtaisista ehdoista ja edellytyksistä, mukaan lukien sen seuranta ja valvonta, määrätään komission ja EIR:n välillä tehtävässä yhteistyösopimuksessa. 3. Yhteistyösopimuksessa otetaan huomioon liitteessä I oleva alustava suunnitelma. 4 artikla Eurooppalainen yhteisyritys 1. Yhteisö myöntää pk-yrityksille rahoitusosuuksia uusien ylikansallisten yhteisyritysten perustamiseksi yhteisöön. Yhteisön rahoitusosuuden on tarkoitus kattaa osa ylikansallisten yhteisyritysten suunnittelusta ja perustamisesta aiheutuvista menoista. Tuen enimmäismäärä on hanketta kohti 100 000 ecua, joka kattaa: a) enintään 50 prosenttia hyväksyttävistä menoista, kuitenkin enintään 50 000 ecua; b) enintään 10 prosenttia tehdyn käyttöomaisuuden investoinnin kokonaismäärästä. 2. Edellä 1 kohdan a alakohdassa tarkoitettuja hyväksyttyjä menoja ovat ne keskeiset menot, jotka syntyvät eurooppalaisten pk-yritysten muodostaman ylikansallisen yhteisyrityksen suunnittelusta ja perustamisesta; eurooppalaiset yhteisyritykset määritellään liitteessä II olevassa 6 kohdassa. 3. Rahoitushakemus toimitetaan komissiolle rahoituksen välittäjien verkoston kautta. Eurooppalaista yhteisyritystä koskevan järjestelmän toteuttamisessa otetaan huomioon liitteessä II oleva alustava suunnitelma. 5 artikla Pk-yritysten takausjärjestelmä 1. Yhteisö myöntää talousarviosta varoja EIR:n antamista takauksista ja vastatakauksista aiheutuneiden kustannusten kattamiseen edistääkseen jäsenvaltioiden julkisella tai yksityisellä sektorilla toteutettujen takausohjelmien, mukaan lukien keskinäiset takausohjelmat, kautta tuettavien lainojen saatavuutta; ohjelman avulla voidaan tukea myös kaikkia sellaisia pk-yritysten riskien jakamiseen liittyviä välineitä, joita EIP tai muut asianmukaiset rahoituslaitokset voivat tarjota. 2. Talousarviosta myönnettävät määrärahat kattavat kaikki järjestelmästä aiheutuvat kustannukset, mukaan lukien EIR:n takaustappiot ja kaikki muut ohjelmasta aiheutuneet hyväksyttävät kustannukset ja menot. Järjestelmän kustannuksille asetetaan yläraja; niistä ei aiheudu vastuusitoumusta yhteisön talousarvioon. 3. Järjestelmä kohdistetaan pk-yrityksille, joilla on kasvumahdollisuuksia ja siten mahdollisuus luoda työpaikkoja. Etusija annetaan pienille yrityksille, joissa on enintään 100 työntekijää. EIR:n antamat takaukset ovat osatakauksia; EIR ja välittäjänä toimiva rahoituslaitos sopivat aina riskin jakamista koskevasta järjestelystä. 4. Pk-yritysten takausjärjestelmän yksityiskohtaisista ehdoista ja edellytyksistä, mukaan lukien sen seuranta ja valvonta, määrätään komission ja EIR:n yhteistyösopimuksessa. 5. Yhteistyösopimuksessa otetaan huomioon liitteessä III oleva alustava suunnitelma. 6 artikla Tiedottaminen ja arviointi 1. Komissio antaa vuosittain Euroopan parlamentille ja neuvostolle kertomuksen tämän päätöksen täytäntöönpanosta, erityisesti sen vaikutuksesta pk-yritysten rahoituksen saatavuuteen ja työpaikkojen syntymiseen sekä mahdollisista vaikutuksista työpaikkojen syntymiseen pitkällä aikavälillä. 2. Komissio esittää 48 kuukauden kuluessa ohjelman hyväksymisestä arvion ohjelmasta, erityisesti sen kokonaiskäytöstä, sen välittömistä vaikutuksista työpaikkojen syntymiseen ja mahdollisista vaikutuksista työpaikkojen syntymiseen pitkällä aikavälillä, erityisesti ensimmäisen vaiheen jälkeen toteutettavien mahdollisten tulevien toimien arviointia varten. 7 artikla Loppusäännös Tämä päätös tulee voimaan päivänä, jona neuvosto hyväksyy sen ja on voimassa kolme vuotta. (1) EYVL L 6, 10.1.1997, s. 25. (2) EYVL L 310, 13.11.1997, s. 28. (3) EYVL L 361, 31.12.1994, s. 101. (4) KOM(96) 589 lopullinen, 25.11.1996. (5) EYVL L 107, 30.4.1996, s. 4. (6) EYVL L 173, 7.7.1994, s. 12. LIITE I Alustava suunnitelma ETF-käynnistysjärjestelmän toteuttamisesta 1. Johdanto ETF-käynnistysjärjestelmää hallinnoi EIR. Se sijoittaa järjestelmälle myönnettyjä yhteisön määrärahoja soveliaisiin erikoistuneisiin riskipääomarahastoihin, erityisesti pienehköihin tai äskettäin perustettuihin rahastoihin, alueellisesti toimiviin rahastoihin tai rahastoihin, jotka ovat keskittyneet erityisaloihin tai -teknologioihin, tai tutkimuksen ja kehityksen tuloksien hyödyntämistä rahoittaviin riskipääomarahastoihin, tai riskipääomarahastoihin, jotka liittyvät tiede- ja tutkimuskeskuksiin. Nämä rahastot puolestaan myöntävät riskipääomaa pk-yrityksille. ETF-käynnistysjärjestelmä vahvistaa EIP:n yhteistyössä EIR:n kanssa perustamaa Euroopan teknologian rahoitusjärjestelmää investointipolitiikalla, johon sisältyy suurempi riski sekä välittäjinä toimivien rahastojen että niiden investointikäytäntöjen osalta. 2. Välittäjät EIR toimii parhaansa mukaan kohdistaakseen investointinsa pienehköihin tai äskettäin perustettuihin rahastoihin, alueellisesti toimiviin rahastoihin, jotka voivat toimia tukialueilla tai niiden ulkopuolella, tai tiettyihin toimialoihin tai teknologioihin keskittyneisiin rahastoihin tai riskipääomarahastoihin, jotka toimivat tiede- ja tutkimuskeskusten yhteydessä. Välittäjät valitaan hyvän liiketavan mukaisesti, rehellisesti ja avoimesti, jotta vältetään kaikki kilpailun vääristymät ottaen huomioon tavoitteena oleva työskentely monenlaisten erikoisrahastojen kautta. 3. Investoinnin enimmäismäärä Välittäjänä toimivaan riskipääomarahastoon tehtävän investoinnin enimmäismäärä on yhteensä 25 prosenttia kyseisen rahaston omasta pääomasta, ja poikkeustapauksissa se voi olla 35 prosenttia; näitä poikkeuksia ovat esimerkiksi uudet rahastot, jotka todennäköisesti toimivat voimakkaina katalysaattoreina riskipääomamarkkinoiden kehityksessä jonkin erityisteknologian alalla tai jollakin erityisalueella. Sitoumus yhteen riskipääomarahastoon ei saa ylittää kymmentä miljoonaa ecua. Välittäjinä toimivien riskipääomarahastojen on salkun monipuolisuuden osalta noudatettava vakiintunutta markkinakäytäntöä. 4. Järjestelmän kesto ETF-käynnistysjärjestelmä on suunniteltu pitkäaikaiseksi järjestelyksi, jonka positiot riskipääomarahastossa ovat tavallisesti 5-12 vuotisia. EIR pyrkii parhaansa mukaan sitomaan ohjelmalle osoitetut määrärahat mahdollisimman täydellisesti viimeistään talousarviosta suoritettujen asianmukaisten maksujen toteutusvuotta seuraavan kalenterivuoden aikana. Missään tapauksessa investointien kesto ei ylitä kuuttatoista vuotta yhteistyösopimuksen allekirjoittamisesta. 5. Investointien realisointi Koska suurin osa ETF-käynnistysjärjestelmän mukaisista investoinneista tehdään noteeraamattomina ja vaikeasti rahaksi muutettavin riskipääomarahastoihin, näiden investointien realisointi perustuu välittäjinä toimivien rahastojen pk-yrityksiin tekemien investointien myynnistä saatujen tuottojen jakoon. 6. Toteutetuista investoinneista saatujen tuottojen investoiminen uudelleen Toteutetuista investoinneista saadut tuotot voidaan investoida uudelleen ohjelman neljän ensimmäisen toimintavuoden aikana. Tätä aikaa voidaan pidentää enintään kolmella vuodella, jos ohjelmasta on tehty tyydyttävä arviointi 48 kuukauden kuluttua sen hyväksymisestä. 7. Sijoitustili EIR:on perustetaan sijoitustili, jolla järjestelmää tukevat talousarviovarat pidetään. Tämä tili on korollinen, ja saadut korot lisätään järjestelmän määrärahoihin. EIR:n ETF-käynnistysjärjestelmän mukaisesti tekemät investoinnit sekä EIR:n hallintopalkkiot ja muut hyväksyttävät kustannukset veloitetaan sijoitustililtä, ja realisoiduista investoinneista saaduilla tuotoilla puolestaan hyvitetään sijoitustiliä. 48 kuukauden kuluttua järjestelmän aloittamisesta tai, jos järjestelmän uudelleeninvestointikautta on jatkettu, jatketun uudelleeninvestointikauden päätyttyä kaikki tilille jääneet varat, jotka ovat muita kuin myönnettyjä mutta vielä nostamatta/investoimatta olevia varoja ja hyväksyttävien kustannusten ja menojen, esimerkiksi EIR:n hallintopalkkion, kohtuulliseen kattamiseen tarvittavia varoja, palautuvat yhteisön talousarvioon. 8. Tilintarkastustuomioistuin On toteutettava tarvittavat järjestelyt, jotta Euroopan yhteisöjen tilintarkastustuomioistuin voi tarkastaa suoritettujen maksujen oikeellisuuden. LIITE II Alustava suunnitelma eurooppalaista yhteisyritystä koskevan järjestelmän toteuttamisesta 1. Johdanto Eurooppalaista yhteisyritystä koskevan järjestelmän kautta myönnetään rahoitusosuuksia, joiden avulla tuetaan pk-yritysten välisten ylikansallisten yhteisyritysten perustamista Euroopan unionin alueella. Se perustuu suppeaan aloitteeseen, joka käynnistettiin kolmannessa monivuotisessa pk-yritysohjelmassa, joka hyväksyttiin 5 päivänä marraskuuta 1997 tehdyllä komission päätöksellä 97/761/EY yhteisön pk-yrityksille suunnatun kansalliset rajat ylittävien yhteisyritysten perustamiseen tarkoitetun tukimekanismin hyväksymisestä. 2. Välittäjät Pk-yritykset voivat osallistua järjestelmään välittäjien kautta, jotka voivat olla pankkeja tai muita soveliaita rahoituslaitoksia. Rahoituksen välittäjien verkostoon kuuluu rahoituksen välittäjiä, jotka on valittu edellä mainitun 5 päivänä marraskuuta 1997 käynnistetyn aloitteen mukaisesti Euroopan yhteisöjen virallisessa lehdessä julkaistun uuden kiinnostuksenilmaisupyynnön perusteella. Komissio tarkastaa hakemusten kelpoisuuden järjestelmän tavoitteiden kannalta. 3. Hakemismenettely Pk-yritysten on toimitettava kyseisen järjestelmän rahoitusosuuksia koskevat hakemukset jollekin välittäjistä. Välittäjä vastaa hakemuksen arvioinnista ja, jos arvio on myönteinen, toimittaa sen komissiolle. Komissio tarkastaa hakemusten hyväksyttävyyden järjestelmän tavoitteiden ja erityisesti sen työllisyysvaikutusten kannalta. 4. Rahoitusosuuksien maksaminen Rahoitusosuudet, joiden kokonaismäärä ei saa ylittää 100 000 ecua, maksetaan pk-yritykselle rahoituksen välittäjän kautta, joka suorittaa kaikki maksut viivytyksittä ja niistä mitään vähentämättä. Ensimmäinen erä, joka on enintään 50 000 ecua ja joka kattaa 50 prosenttia yhteisyrityksen suunnitteluun ja perustamiseen liittyvistä hyväksyttävistä menoista, maksetaan kahdessa osassa. Takaisin maksettava 50 prosentin ennakko (enintään 25 000 ecua) maksetaan heti komission hyväksyttyä hakemuksen. Toinen osa, 50 prosenttia (enintään 25 000 ecua), maksetaan, kun kaikista aiheutuneista kustannuksista on esitetty tositteet, ja se perustuu hankkeesta laadittuun yksityiskohtaiseen arviointiin, jonka avulla yhteisyrityksen ja suunniteltujen investointien toteutettavuus voidaan arvioida. Komission hyväksyttyä nämä asiakirjat takaisin maksettava ennakko muutetaan avustukseksi. Toinen maksuerä, joka on enintään 10 prosenttia investoinnista, suoritetaan sen jälkeen, kun komissiolle on toimitettu riittävät todisteet investoinnin täydellisestä toteutuksesta ja uuden toiminnan aloittamisesta. Toisen maksuerän (10 prosenttia investoinnista) saavan pk-yrityksen on sitouduttava toimittamaan komissiolle viiden vuoden ajan tiedot perustetun yhteisyrityksen toiminnasta ja erityisesti siitä, miten monta työpaikkaa sillä on luotu. 5. Ulkopuoliset hallintokustannukset Järjestelmän hallinnoinnissa turvaudutaan hankkeiden seurantaan erikoistuneiden ulkopuolisten asiantuntijoiden apuun. Nämä asiantuntijat ovat ulkopuolisia palvelujen tarjoajia, jotka valitaan kiinnostuksenilmaisupyynnön perusteella. Aloitteen talousarviomäärärahasta varataan enintään 5 prosenttia ulkopuolisiin hallintokustannuksiin. 6. Yhteisyrityksen määritelmä Yhteisyrityksen käsite tulkitaan laajasti eli se voi tarkoittaa kaikenlaisia yhteenliittymiä, kumppanuuksia tai yhteisyrityksiä suppeassa merkityksessä, jotka johtavat uuden oikeushenkilön syntymiseen teollisuuden, palvelujen, kaupan tai käsiteollisuuden alalla, mikäli seuraavat edellytykset täytetään: - Hanke luo uutta taloudellista toimintaa, johon sisältyy investointeja ja uusien työpaikkojen luomista yhteisössä. Olemassa olevien toimintojen siirtäminen ei täytä hyväksymisperusteita. Hyväksymisperusteita ei täytä myöskään olemassa olevan yrityksen ostaminen. - Yhteistyökumppaneiden on osallistuttava aktiivisesti toimintaan ja kannettava siitä riittävä vastuu. Hyväksymisperusteita ei täytä yritys, josta yksi yhteistyökumppaneista omistaa yli 75 prosenttia. Kaikki yhteisyrityksen omistuksessa kolmen vuoden kuluessa komission kanssa tehdyn sopimuksen allekirjoittamisesta tapahtuvat muutokset on ilmoitettava komissiolle, jotta se voi arvioida rahoitukseen osallistumisensa uudelleen. - Yhteisyrityksen on oltava vähintään kahden kahteen eri jäsenvaltioon sijoittuneen pk-yrityksen äskettäin perustama. 7. Hyväksyttävät menot Hyväksyttäviä menoja ovat yhteisyrityksen suunnitteluun ja perustamiseen liittyvät menot: - valmistelutyöstä aiheutuneet menot (markkinatutkimukset, oikeudellisen kehyksen valmistelu, ympäristövaikutusten arviointi, tekniset standardit, liiketoimintasuunnitelma jne.) - ulkopuolisten asiantuntijoiden palkkiot (lakimiehet, neuvonantajat, kirjanpitäjät): todellisiin kustannuksiin sekä matkakustannuksiin ja majoitus- ja oleskelukuluihin perustuvat palkkiot (komission palvelusopimuksissa vahvistettujen määräysten mukaisesti) - sisäisistä asiantuntijoista aiheutuvat (ulkomaanmatkoihin liittyvät) kulut: päivärahat, matkakustannukset sekä majoitus- ja oleskelukulut (komission palvelusopimuksissa vahvistettujen määräysten mukaisesti). Enintään kymmenen prosenttia toteutuneesta investoinnista kattavan avustuksen osalta pidetään investointina kaikkea sellaisen pysyvän aineellisen tai aineettoman omaisuuden hankintaa tai tuottamista, joka kirjataan yhteisyrityksen taseeseen käyttöomaisuudeksi ja arvostetaan yleisesti hyväksyttyjen kirjanpidon periaatteiden mukaisesti. Rahoituskustannuksia ja kumppaneiden etsimisestä aiheutuneita menoja ei korvata. 8. Tuen saajien velvoitteet On toteutettava tarvittavat järjestelyt, jotta Euroopan yhteisöjen tilintarkastustuomioistuin tai komission yksiköt voivat tarkastaa tuen saajien maksuvaatimusten tueksi esittämien selvitysten sekä suoritettujen maksujen oikeellisuuden. LIITE III Alustava suunnitelma pk-yritysten takausjärjestelmän toteuttamisesta 1. Johdanto Pk-yritysten takausjärjestelmää hallinnoi EIR. EIR myöntää vastatakauksia tai tarvittaessa yhteistakauksia jäsenvaltioissa toimiville takausjärjestelmille, sekä suoria takauksia EIP:lle tai muulle soveltuvalle rahoituksen välittäjälle. EIR:lle näistä takauksista aiheutuvat tappiot korvataan yhteisön varoista. Tämän ansiosta järjestelmä voidaan kohdentaa sellaisiin pk-yrityksiin, kuten pieniin ja äskettäin perustettuihin yrityksiin, joilla on erityisiä vaikeuksia rahoituksen saamisessa näille yrityksille myönnettäviin lainoihin liittyvien suurten riskien vuoksi. 2. Välittäjät Välittäjinä voivat toimia jäsenvaltioiden julkisella tai yksityisellä sektorilla toimivat takausjärjestelmät keskinäiset takausjärjestelyt mukaan lukien, EIP tai mikä tahansa muu soveltuva rahoituslaitos, joka toimii yhdessä minkä tahansa riskinottoa koskevan pk-yritysohjelman kanssa. Välittäjät valitaan hyvän liike- ja markkinatavan mukaisesti, rehellisesti ja avoimesti. Valinnassa otetaan huomioon a) vaikutus pk-yritysten käyttöön asetetun velkarahoituksen määrään ja/tai b) vaikutus pk-yritysten velkarahoituksen saatavuuteen ja/tai c) vaikutus kyseisen välittäjän myöntämien pk-lainojen riskinottoon. 3. Pk-yrityksille myönnettävät hyväksyttävät lainat Pk-yrityksille pk-yritysten takausjärjestelmän kautta myönnettäviä lainoja koskevat säännöt määritellään tapauskohtaisesti kunkin välittäjän kohdalla niiden takausohjelmien osana, joissa ne jo toimivat. Tavoitteena on saavuttaa mahdollisimman monta pk-yritystä. Näiden sääntöjen on kuvastettava kyseisen alueen markkinaolosuhteita ja -käytäntöjä. Takauksilla ja vastatakauksilla katetaan pääasiassa alle sadan työntekijän pk-yrityksille myönnettyjä lainoja. Erityistä huomiota kiinnitetään aineettoman käyttöomaisuuden rahoitukseen tarkoitettuun lainanantoon. 4. EIR:n takaukset EIR:n myöntämät takaukset koskevat yksittäisiä lainoja tietyssä lainakannassa, joka voi olla olemassa oleva lainakanta tai lainakanta, joka perustetaan tietyn ajanjakson kuluessa. EIR:n myöntämät takaukset kattavat osan perustana olevaan lainakantaan liittyvistä luottoriskeistä sekä kyseisen rahoituksen välittäjän kanssa jaetusta riskistä. 5. EIR:n yhteenlaskettujen tappioiden enimmäismäärä EIR:n velvollisuus maksaa osuus lainatappioista välittäjälle jatkuu, kunnes tietyn lainakannan tappioiden kattamiseksi suoritettujen maksujen yhteenlaskettu määrä, josta on vähennetty vastaavien tappionkorvausten yhteenlaskettu määrä, saavuttaa ennakolta sovitun määrän, minkä jälkeen EIR:n takaus peruutetaan ilman eri toimenpiteitä. 6. EIR:n ja välittäjien tasavertaisuus EIR:n myöntämät takaukset ovat tavallisesti tasavertaisia välittäjän myöntämien takauksien tai tarvittaessa lainojen kanssa. 7. Sijoitustili EIR:on perustetaan sijoitustili, jolla järjestelmää tukevat talousarvion määrärahat pidetään. Tämä tili on korollinen, ja saadut korot lisätään järjestelmän määrärahoihin. 8. EIR:n oikeus nostaa varoja sijoitustililtä EIR:lla on oikeus veloittaa sijoitustililtä maksuja, joilla se hoitaa takausjärjestelmän mukaisten yhteenlaskettujen tappioiden enimmäismäärään liittyvät velvoitteensa sekä komission hyväksynnän saatuaan mitä tahansa muita hyväksyttäviä kustannuksia, esimerkiksi hallintopalkkioita, hyväksyttäviä oikeudellisia palkkioita sekä järjestelmän tiedotusmenoja. 9. Sijoitustilille maksettavat tappionkorvaukset Sijoitustilille hyvitetään kaikki sellaisista lainatappioista takaisin perityt varat, joiden takaukset tililtä on jouduttu maksamaan. 10. Järjestelmän kesto Pk-yrityksille myönnettävien yksittäisten takauksien kestoksi on suunniteltu 5-10 vuotta. Jos sijoitustilillä on riittävästi varoja, EIR tekee uusia takaussitoumuksia enintään 48 kuukauden ajan järjestelmän hyväksymispäivästä. Kaikki sijoitustilillä jäljellä olevien takauksien päättymisajankohtana olevat suorittamattomat määrät palautuvat yhteisön talousarvioon. 11. Tilintarkastustuomioistuin On toteutettava tarvittavat järjestelyt, jotta Euroopan yhteisöjen tilintarkastustuomioistuin voi tarkastaa suoritettujen maksujen oikeellisuuden.